CELEX: 32022R1183
Language: mt
Date: 2022-07-08 00:00:00
Title: Regolament ta’ Implimentazzjoni tal-Kummissjoni (UE) 2022/1183 tat-8 ta’ Lulju 2022 li jemenda l-Annessi II u IV tar-Regolament ta’ Implimentazzjoni (UE) 2020/2002 fir-rigward tan-notifika tal-Unjoni u r-rapportar tal-Unjoni dwar id-detezzjoni ta’ ċertu mard elenkat (Test b’rilevanza għaż-ŻEE)

11.7.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 184/6
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/1183
         tat-8 ta’ Lulju 2022
         li jemenda l-Annessi II u IV tar-Regolament ta’ Implimentazzjoni (UE) 2020/2002 fir-rigward tan-notifika tal-Unjoni u r-rapportar tal-Unjoni dwar id-detezzjoni ta’ ċertu mard elenkat
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trażmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Liġi dwar is-Saħħa tal-Annimali”) (1), u b’mod partikolari l-Artikolu 23 tiegħu,
         Billi:
         
                     (1)
                  
                  
                     Ir-Regolament ta’ Implimentazzjoni tal-Kummissjoni (UE) 2020/2002 (2) jistabbilixxi regoli għan-notifika tal-Unjoni u għar-rapportar tal-Unjoni dwar id-detezzjoni tal-mard elenkat. B’mod partikolari, l-Artikolu 3 tar-Regolament ta’ Implimentazzjoni (UE) 2020/2002 jipprevedi li n-notifiki tal-Unjoni għandu jkun fihom l-informazzjoni speċifikata fl-Anness II tiegħu, filwaqt li l-Artikolu 5 tiegħu jipprevedi li r-reġjuni ta’ notifika u rapportar stabbiliti mill-Istati Membri f’konformità mal-Artikolu 21 tar-Regolament (UE) 2016/429 huma elenkati fl-Anness IV ta’ dak ir-Regolament ta’ Implimentazzjoni.
                  
               
                     (2)
                  
                  
                     Ir-Regolament ta’ Implimentazzjoni tal-Kummissjoni (UE) 2018/1882 (3) jiddefinixxi l-mard elenkat f’mard tal-kategoriji A sa E, u jipprevedi li r-regoli għall-prevenzjoni u għall-kontroll tal-mard għall-mard elenkat imsemmi fl-Artikolu 9(1) tar-Regolament (UE) 2016/429 għandhom japplikaw għall-kategoriji ta’ mard elenkat għall-ispeċijiet elenkati u għall-gruppi ta’ speċijiet elenkati msemmija fit-tabella stabbilita fl-Anness ta’ dak ir-Regolament ta’ Implimentazzjoni. L-emendi li jridu jsiru lir-Regolament ta’ Implimentazzjoni (UE) 2020/2002 permezz ta’ dan ir-Regolament jenħtieġ li jipprevedu aktar dettalji fir-rigward tar-regoli li jikkonċernaw il-mard tal-kategorija A f’termini tan-notifika tat-tifqigħa fir-rigward tal-post tat-tifqigħa u d-data tat-tindif u tad-diżinfezzjoni; tali rekwiżiti ta’ notifika addizzjonali huma ġġustifikati għall-mard tal-kategorija A minħabba r-riskju li jirrappreżentaw għas-saħħa tal-annimali fl-Unjoni.
                  
               
                     (3)
                  
                  
                     Ir-Regolament Delegat tal-Kummissjoni (UE) 2020/687 (4) jissupplimenta r-Regolament (UE) 2016/429 fir-rigward tar-regoli għall-kontroll tal-mard tal-kategoriji A, B u C. Minħabba l-importanza li tiġi pprovduta informazzjoni aktar dettaljata dwar il-miżuri ta’ kontroll tal-mard u l-informazzjoni qafas relatata mal-okkorrenza ta’ tifqigħat ta’ mard tal-kategorija A, l-Anness II tar-Regolament ta’ Implimentazzjoni (UE) 2020/2002 jenħtieġ li jiġi emendat biex jinkludi informazzjoni dwar jekk it-tifqigħa seħħitx f’żona diġà taħt restrizzjonijiet wara l-istabbiliment ta’ żoni ristretti kif previst fl-Artikoli 64, 71, 70, 257, 258 jew 259 tar-Regolament (UE) 2016/429, peress li dan għandu impatt fuq ir-riskju rrappreżentat minn tali tifqigħat.
                  
               
                     (4)
                  
                  
                     Il-miżuri stabbiliti fir-Regolament Delegat (UE) 2020/687 jinkludu l-istabbiliment ta’ żoni ristretti wara l-okkorrenza ta’ tifqigħa ta’ marda tal-kategorija A u t-tindif u d-diżinfezzjoni preliminari. Jenħtieġ li l-informazzjoni dwar tali miżuri tiġi ppreżentata b’mod aktar ċar fil-qafas tan-notifika tal-Unjoni meħtieġa mill-Artikolu 3 tar-Regolament ta’ Implimentazzjoni (UE) 2020/2002.
                  
               
                     (5)
                  
                  
                     L-Anness IV tar-Regolament ta’ Implimentazzjoni (UE) 2020/2002 ma jinkludix entrata għar-Renju Unit fir-rigward tal-Irlanda ta’ Fuq. Għal dik ir-raġuni, jenħtieġ li r-Renju Unit (l-Irlanda ta’ Fuq) jiġi elenkat fl-Anness IV tar-Regolament ta’ Implimentazzjoni (UE) 2020/2002 fejn rilevanti għall-Irlanda ta’ Fuq.
                  
               
                     (6)
                  
                  
                     Għalhekk jenħtieġ li l-Annessi II u IV tar-Regolament ta’ Implimentazzjoni tal-Kummissjoni (UE) 2020/2002 jiġu emendati skont dan.
                  
               
                     (7)
                  
                  
                     Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            L-Annessi II u IV tar-Regolament ta’ Implimentazzjoni (UE) 2020/2002 huma emendati f’konformità mal-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-8 ta’ Lulju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 84, 31.3.2016, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2020/2002 tas-7 ta’ Diċembru 2020 li jistabbilixxi r-regoli għall-applikazzjoni tar-Regolament (UE) 2016/429 tal-Parlament Ewropew u tal-Kunsill fir-rigward tan-notifika tal-Unjoni u r-rapportar tal-Unjoni ta’ mard elenkat, tal-formati u l-proċeduri għas-sottomissjoni u għar-rapportar tal-programmi ta’ sorveljanza tal-Unjoni u tal-programmi ta’ eradikazzjoni u għall-applikazzjoni għar-rikonoxximent tal-istatus ta’ ħelsien mill-mard, u tas-sistema ta’ informazzjoni kompjuterizzata (ĠU L 412, 8.12.2020, p. 1).
         
            (3)  Ir-Regolament ta’ Implimentazzjoni tal-Kummissjoni (UE) 2018/1882 tat-3 ta’ Diċembru 2018 dwar l-applikazzjoni ta’ ċerti regoli għall-prevenzjoni u l-kontroll tal-mard għal kategoriji ta’ mard elenkat u li jistabbilixxi lista ta’ speċijiet u gruppi ta’ speċijiet li jippreżentaw riskju konsiderevoli għat-tixrid ta’ dak il-mard elenkat (ĠU L 308, 4.12.2018, p. 21).
         
            (4)  Ir-Regolament Delegat tal-Kummissjoni (UE) 2020/687 tas-17 ta’ Diċembru 2019 li jissupplimenta r-Regolament (UE) 2016/429 tal-Parlament Ewropew u tal-Kunsill fir-rigward tar-regoli għall-prevenzjoni u l-kontroll ta’ ċertu mard elenkat (ĠU L 174, 3.6.2020, p. 64).
      
      
         
            ANNESS
            L-Annessi II u IV tar-Regolament ta’ Implimentazzjoni (UE) 2020/2002 huma emendati kif ġej:
            
                        (1)
                     
                     
                        L-Anness II huwa emendat kif ġej:
                        
                                    (a)
                                 
                                 
                                    il-punt 8 huwa sostitwit b’dan li ġej:
                                    
                                                “8.
                                             
                                             
                                                Ir-reġjun u l-post ġeografiku tat-tifqigħa. Għall-mard kollu tal-kategorija A kif definit fl-Artikolu 1, il-punt (1), tar-Regolament ta’ Implimentazzjoni (UE) 2018/1882, indika jekk it-tifqigħa seħħitx f’post diġà soġġett għar-restrizzjonijiet wara l-istabbiliment ta’ żoni ristretti għall-istess marda tal-kategorija A f’konformità mal-Artikoli 64, 71, 70, 257, 258 jew 259 tar-Regolament (UE) 2016/429.”;
                                             
                                          
                              
                                    (b)
                                 
                                 
                                    il-punt 15 huwa sostitwit b’dan li ġej:
                                    
                                                “15.
                                             
                                             
                                                Id-data tat-tlestija tat-tindif u d-diżinfezzjoni preliminari wara tifqigħa fl-annimali miżmuma ta’ kwalunkwe marda tal-kategorija A kif definit fl-Artikolu 1, il-punt (1), tar-Regolament ta’ Implimentazzjoni (UE) 2018/1882.”;
                                             
                                          
                              
                  
                        (2)
                     
                     
                        Fl-Anness IV, it-tabella hija emendata kif ġej:
                        
                                    (a)
                                 
                                 
                                    l-intestatura hija sostitwita bl-intestatura li ġejja bin-nota f’qiegħ il-paġna relatata:
                                    
                                                “L-Istat Membru (*1)
                                                
                                             
                                             
                                                Reġjuni ta’ notifika u rapportar
                                             
                                          
                              
                                    (b)
                                 
                                 
                                    tiżdied l-entrata li ġejja:
                                    
                                                “ir-Renju Unit (l-Irlanda ta’ Fuq)
                                             
                                             
                                                Divisional Veterinary Office”.